અનિલ થોડો અસ્વસ્થ થયો. તેણે પત્ની મહિમા તરફ જોયું. મહિમાએ એને આંખોથી હિંમત આપી. હજી જોકે એનામાં સીધી વાત કરવાની હિંમત તો ન જ પ્રગટી. એ બોલ્યો, ‘પપ્પા, આ પ્રશ્ન કંઈ ફક્ત દીદી આવે છે એટલા પૂરતો સીમિત નથી. આપણે ત્યાં સતત મહેમાનની અવર-જવર રહે છે. ગયા વર્ષે લંડનથી કાકા-કાકી આવેલાં. તેઓ અહીં વીસ દિવસ રોકાયેલાં તો મારાં બાળકોનો રૂમ એમને આપવો પડેલો. પરિણામે બાળકો પરેશાન થયેલાં અને કંટાળી ગયેલાં. દુબઈવાળાં ફોઈ પણ આવું-આવું કરી રહ્યા છે. એ આવશે એટલે ઓછામાં ઓછું મહિનો રોકાશે. પપ્પા, મારાં બાળકો મોટાં થઈ રહ્યાં છે. એમને આ રીતે વારે-વારે ‘ડિસ્ટર્બ’ કરવાથી એમના અભ્યાસ પર અસર પડે ને !’